**ДО**

 **МИНИСТЕРСКИЯ СЪВЕТ НА**

 **РЕПУБЛИКА БЪЛГАРИЯ**

**Д О К Л А Д**

**от**

**ЛЮДМИЛА ПЕТКОВА – ЗАМЕСТНИК МИНИСТЪР-ПРЕДСЕДАТЕЛ И МИНИСТЪР НА ФИНАНСИТЕ**

**и**

**ВИОЛЕТА КОРИТАРОВА-КАСАБОВА – МИНИСТЪР НА РЕГИОНАЛНОТО РАЗВИТИЕ И БЛАГОУСТРОЙСТВОТО**

**Относно:** Проект на Постановление на Министерския съвет за изменение и допълнение на Наредбата за правилата, начините, техническите способи и изискванията за измерване на отстояние по чл. 44 от Закона за хазарта (обн., ДВ, бр. 77 от 2012 г., изм. и доп., бр. 24 от 2021 г.)

**УВАЖАЕМИ ГОСПОДИН МИНИСТЪР–ПРЕДСЕДАТЕЛ,**

**УВАЖАЕМИ ГОСПОЖИ И ГОСПОДА МИНИСТРИ,**

 На основание чл. 31, ал. 2 от Устройствения правилник на Министерския съвет и на неговата администрация внасяме за разглеждане проект на Постановление на Министерския съвет за изменение и допълнение на Наредбата за правилата, начините, техническите способи и изискванията за измерване на отстояние по чл. 44 от Закона за хазарта.

 Предложените с проекта на акт изменения и допълнения в Наредбата за правилата, начините, техническите способи и изискванията за измерване на отстояние по чл. 44 от Закона за хазарта имат за цел привеждането й в съответствие със Закона за хазарта (ЗХ), изменен и допълнен със закон, обн., ДВ, бр. 42 от 2024 г.

С промените законодателят е предвидил нови обекти от социална и образователна значимост, от които игралните зали и игралните казина следва да отстоят на най-малко 300 метра, и е прецизирал досегашните обекти в обхвата на разпоредбата- образователни институции по смисъла на Закона за предучилищното и училищното образование, висши училища по смисъла на Закона за висшето образование, читалища по смисъла на Закона за народните читалища, детски площадки, ученически и студентски общежития и обекти, в които се предоставят социални услуги на деца и младежи.

Също така в чл. 10 от ЗХ законодателят е въвел значителни ограничения върху рекламирането на хазартни игри, като в ал. 2 е посочил изчерпателно случаите и местата, на които такава реклама е допустима. Законът допуска разполагане на хазартна реклама върху външни изградени съоръжения тип „билборд“, като изисква наличие на отстояние от поне 300 метра между такива съоръжения и образователни институции по смисъла на Закона за предучилищното и училищното образование, висши училища по смисъла на Закона за висшето образование, читалища по смисъла на Закона за народните читалища, детски площадки, ученически и студентски общежития, както и от обекти, в които се предоставят социални услуги на деца и младежи. Съгласно чл. 10, ал. 2, т. 1 от ЗХ за измерване на отстоянието се прилагат съответно чл. 44, ал. 2 и 3 от закона или Наредбата за правилата, начините, техническите способи и изискванията за измерване на отстояние по чл. 44 от Закона за хазарта.

С измененията в Наредбата се предвижда задължение за организаторите на хазартни игри в игрални зали и казина да осигурят измерване на отстоянието от обектите, в които организират такива игри и обектите, изброени в чл. 44 от ЗХ. Също така се предвижда задължение организаторите на хазартни игри, които желаят да рекламират дейността си върху външни изградени съоръжения тип „билборд“, да осигурят измерване на отстоянието между съоръженията, върху които поставят рекламата си и обектите по чл. 10, ал. 2, т. 2 от ЗХ.

Във връзка с изискванията на ЗХ с проекта на акт се определят точките на съответните обекти, от които следва да се извършва измерването, начините за измерване, както и осигуряването на необходимата за измерването информация за разположението на съответните обекти. Регламентират се необходимите документи, удостоверяващи измерването/отстоянието.

С проекта на акт във връзка с прилагането на новите изисквания за измерване на отстояния се дефинират понятията „детска площадка“ и „билборд“.

С влизането в сила на проекта на акт задължените организатори на хазартни игри ще могат законосъобразно да установяват дали обектите им отговарят на новите изисквания на чл. 44 от ЗХ, както и да разполагат рекламни съобщения в съответствие със законовите изисквания. Националната агенция за приходите ще може да установява съответствието на обектите със законовите изисквания за наличие на отстояние. Правоспособните лица, които могат да извършват дейности по кадастър, геодезия и картография, ще могат да извършат законосъобразно дейността си по измерване на отстоянията, изискуеми от ЗХ. Предприятията, извършващи дейност по предоставяне на рекламна площ върху съоръжения тип „билборд“, както и организаторите на хазартни игри, желаещи да рекламират дейността си, ще могат да осигурят спазване на изискванията на ЗХ за наличие на отстояние между техните съоръжения и обектите, посочени в чл. 10, ал. 2, т. 2 от ЗХ.

Във връзка с предложените изменения и допълнения се очаква за задължените лица да възникнат допълнителни разходи за осигуряване на измерване на отстоянието между техните обекти и тези по чл. 44 от ЗХ, тъй като броят на обектите, които следва да отстоят на не по-малко от 300 метра от игрални зали и казина е увеличен. Допълнителен разход ще се яви и измерването на отстоянието, изискуемо по чл. 10 от ЗХ за поставяне на хазартна реклама, но той ще бъде компенсиран от намалените разходи за другите видове реклама, които са ограничени с промените в ЗХ.

Следва да се отбележи, че организаторите на хазартни игри в игрална зала или казино с издадени лицензи до влизането в сила на Закона за изменение и допълнение на Закона за хазарта следва да приведат дейността си в съответствие с новите изисквания за наличие на отстояние в 3-годишен срок. На новите изисквания за наличие на отстояние следва да отговарят организатори на хазартни игри в игрална зала или казино с издадени лицензи след влизането в сила на горепосочените промени.

 Съгласно разпоредбата на чл. 26, ал. 3 от Закона за нормативните актове, по проекта на акт са проведени обществени консултации, като проектът на постановление на Министерския съвет, докладът към него, частичната предварителна оценка на въздействието и становището на дирекция „Модернизация на администрацията“ в администрацията на Министерския съвет са публикувани на интернет страницата на Министерството на финансите, интернет страницата на Министерството на регионалното развитие и благоустройството и на Портала за обществени консултации, за срок от 30 дни.

В съответствие с чл. 26, ал. 5 от Закона за нормативните актове справката за постъпилите предложения, становища и възражения заедно с неприетите предложения в резултат на проведените обществени консултации е публикувана на интернет страницата на Министерството на финансите, интернет страницата на Министерството на регионалното развитие и благоустройството и на Портала за обществени консултации.

 Проектът на акт е съгласуван с всички министри и с дирекциите от администрацията на Министерския съвет, с чиято функционална компетентност е свързан, като становищата им са отразени съгласно приложената справка.

 За приемането на проекта на акт не са необходими допълнителни разходи/трансфери/други плащания по бюджета на Министерството на финансите, респективно на Националната агенция за приходите.

 Предложеният проект на Постановление на Министерския съвет не води до въздействие върху държавния бюджет, поради което към проекта е приложена финансова обосновка съгласно приложение № 2.2 към чл. 35, ал. 1, т. 4, буква „б“ от Устройствения правилник на Министерския съвет и на неговата администрация.

 С проекта на акт не се въвеждат в действащото законодателство на Република България изисквания, произтичащи от правото на Европейския съюз, не се транспонират норми от европейското законодателство и не се приемат мерки по прилагането на регламенти. В европейското право не се съдържат изисквания по отношение на регулираната материя. В тази връзка не е приложена справка за съответствие с европейското право.

 Правилата на наредбата съответстват на принципите на свободното движение на стоки и свободното предоставяне на услуги и не са в противоречие с принципа на пропорционалност и принципа за равенство и еднакво третиране, тъй като се предвижда да се прилага еднакво от всички задължени лица.

**УВАЖАЕМИ ГОСПОДИН МИНИСТЪР–ПРЕДСЕДАТЕЛ,**

**УВАЖАЕМИ ГОСПОЖИ И ГОСПОДА МИНИСТРИ,**

Предвид гореизложеното на основание чл. 8, ал. 2 от Устройствения правилник на Министерския съвет и на неговата администрация предлагаме Министерският съвет да разгледа и приеме приложения проект на Постановление на Министерския съвет за изменение и допълнение на Наредбата за правилата, начините, техническите способи и изискванията за измерване на отстояние по чл. 44 от Закона за хазарта.

**Приложения:**

1. Проект на Постановление на Министерския съвет за изменение на Наредба за правилата, начините, техническите способи и изискванията за измерване на отстояние по чл. 44 от Закона за хазарта;
2. Финансова обосновка;
3. Съобщение за средствата за масово осведомяване;
4. Частична предварителна оценка на въздействието;
5. Становище на дирекция „Модернизация на администрацията“ в Администрацията на Министерския съвет;
6. Справка за проведена обществена консултация;
7. Справка за отразяване на становищата;
8. Съгласувателни писма.

**ЗАМЕСТНИК МИНИСТЪР-ПРЕДСЕДАТЕЛ И**

**МИНИСТЪР НА ФИНАНСИТЕ:**

**ЛЮДМИЛА ПЕТКОВА**

**МИНИСТЪР НА РЕГИОНАЛНОТО**

**РАЗВИТИЕ И БЛАГОУСТРОЙСТВОТО:**

**ВИОЛЕТА КОРИТАРОВА-КАСАБОВА**